Folketing
2011-12-01

Tak for det. Man taler meget om den her helhed. Den her debat handler jo ikke om, hvor høj en løn eller et vederlag politikere får, eller hvor høj en pension en politiker kan få. Det må være en del af den der helhedsdiskussion. Det her handler om, hvornår det er det principielt rigtige tidspunkt, man kan få sin pensionsudbetaling fra. Der vil jeg gerne høre, hvad Socialdemokratiets principielle holdning til det er. Så kan vi tage diskussionen bagefter om, hvordan vi så kan komme igennem med det, men hvad er den principielle holdning til det? Mener Socialdemokratiet ligesom Venstre, at det er noget med et tjenestemandssystem, som var mere udbredt i gamle dage, eller at man skal forsøge at sammenligne med nogle arbejdsmarkedspensioner, der fungerer anderledes, og som man begynder at spise af fra det øjeblik, man går ind ad døren og gør brug af den? Eller mener man principielt ligesom os andre, at det tidspunkt, hvor man bør kunne få pensionen udbetalt fra, er folkepensionstidspunktet? Det er det tidspunkt, hvor vi i al almindelighed siger, at befolkningen kan gå på offentlig folkepension, det er det tidspunkt. Og hvis politikere så vil indrette sig, så de kan gå tidligere og med en udbetaling, så må man ligesom alle mulige andre indbetale til det system, der så er for det. Vi kan så være uenige om, hvad det skal være for et system, men sådan bør det principielt være. Er ordføreren enig i det?